**Moralna pitanja – što trebam činiti u ovoj situaciji?** - postoje otkako postoji čovjek. Još od davnih vremena čovjek se koristi mitovima kako bi simbolima izrazio svoj doživljaj svijeta, stvarnosti, života. Mitovi su zato jedan od temeljnih izvora etike, budući da na simboličan način nude odgovore na moralna i etička pitanja za kojima čovjek oduvijek traga. Oni svjedoče o tome da su naši predci još od davnih dana koristili um, ne samo kako bi riješili svoje osobne moralne probleme, nego kako bi odgovorili na puno složenija pitanja o svijetu, čovjeku, životu, smislu života, vrijednostima, slobodi, dužnostima, dobru, zlu…

**MIT O PROMETEJU**

Prometej i Epimetej su bili braća Titani, jedini koji su bogovima pomagali u borbi protiv Titana i njihovom svrgavanju sa vlasti nad svijetom. Nakon pobjede bogova, Zeus ih je nagradio dajući im da stvore život na Zemlji.  
  
Epimetej je upotrijebio bačve u kojima su bili razni sastojci i stvorio je životinje, a Prometeju je na raspolaganju ostala samo bačva gline. Ipak, on je odlučio stvoriti bića savršenija od Epimetejevih životinja. Od gline je oblikovao dva bića (muškarca i ženu) po izgledu nalik Zeusu i Heri, te im je u grudi umetnuo sve osobine Epimetejevih bića. I njegova su bića jela, spavala, množila se i rađala, ali bila su jednaka Epimetejevim. Zeus se potrudio da ljudi ostanu krhki, ljudima nije omogućio ni da lete ni da dišu pod vodom ni da ih odlikuju neke druge sposobnosti koje imaju životinje. Zato Prometej zatraži pomoć od božice Atene, koja je njegovim bićima udahnula malo božanskog daha, tako da su ona sada mogla misliti, pričati, raditi i moliti se bogovima.  
  
U početku su bogovi ova bića samo iskorištavali. Stoga im je Prometej dao nadu, obdario ih snagom i podučio ih mnogim vještinama. On je smatrao da je čovjek nadređen životinjama i da treba dobiti neki dar koji one nisu imale. Gledao je svoja stvorenja kako se smrzavaju i odlučio im je dati i vatru. Potajno je uzeo vatru od bogova i donio je ljudima u svome štapu.  
  
Kako su ljudi, zahvaljujući brojnim vještinama postali moćniji, prestali su poštovati bogove. Sve je to naljutilo vrhovnog boga Zeusa.  
Naredio je slugama da odvedu Prometeja na kraj svijeta gdje ga je bog Hefest prikovao za stijenu. Kako to nije slomilo Prometejev ponos, Zeus ga je prikovao za planinu Kavkaz gdje je ljeti trpio žegu, a zimi strašne mrazeve. Zeus je poslao i orla da mu svaki dan kljuje jetra koja bi u noći ponovno narasla, jer je Prometej bio besmrtan. Prometej i dalje nije htio moliti za milost. Dugo se nadao da će ga spasiti ljudi, no jednog je dana došao Heraklo i oslobodio ga njegove muke. Zbog tog što je Heraklo bio Zeusov sin i s ocem je dogovorio razmjenu za Prometeja, Zeus je Prometeja primio natrag na Olimp,  ali je Prometej i dalje morao sa sobom nositi stijenu na koju je bio prikovan. Ljude je Zeus kaznio poslavši im Pandoru – ženu iz čije su kutije u svijet izašla sva zla i nesreće.

**ZADATAK:**

**Razmislite o Prometejevim postupcima, njegovoj odgovornosti prema sebi i drugima te ih usporedite sa postupcima suvremenog čovjeka u situaciji u kojoj se danas nalazimo, suočeni sa prijetnjom ugroze ljudskog zdravlja i života. U nastavku izlaganja pronaći ćete smjernice. Svoje komentare iznesite u obliku objave u grupi.**

Doživljavate li Prometeja kao buntovnika i izdajnika ili kao pravednika, spasitelja?? Vatra koju Prometej daje ljudima simbol je znanja, napretka, a prije svega moći koja je čovjeku omogućila da zavlada prirodnim poretkom, spoznaje prirodne zakonitosti, mijenja ih te pomoću njih objašnjava svijet. Tu najvišu moć nazivamo umom. **Zahvaljujući umnim sposobnostima čovjek postaje svjestan svoje slobode.** Kao jedino slobodno biće sposobno razumjeti posljedice svojih postupaka na druge i samoga sebe, čovjek je odgovoran da djeluje na način na koji drugima neće nanositi štetu**.** Prometej zanemaruje svoje dužnosti prema bogovima i žrtvuje sebe za nešto vrednije i važnije od slijepog pokoravanja zapovijedima. On slijedi jedno pravilo: **Moralno ispravno jest ono što će donijeti dobro najvećem mogućem broju ljudi.** Kriterij koji primjenjujemo kada na takav način prosuđujemo što je moralno ispravno, a što neispravno, upravo su **posljedice** do kojih neki postupak može dovesti. Najispravniji su oni postupci koji donose najveću moguću korist za najveći mogući broj ljudi. Takvo stajalište u etici nazivamo **utilitarizmom.** Jesu li neke naše slobode u situaciji u kojoj se nalazimo suočeni sa ugrozom zdravlja i života ljudi ograničene? Jesmo li žrtvovali svoju slobodu ili preuzimamo odgovornost za posljedice? Kojim se moralnim kriterijima i načelima vodite u situaciji suočavanja sa ovim problemom? Mislite li uglavnom na svoju dobrobit ili na dobrobit drugih? Mislite li da se odricanjem od određenog načina života i djelovanja sukladno novonastaloj situaciji žrtvujete ili je to izraz solidarnosti prema drugima? Slijedite li uspostavljena pravila i zapovijedi prevencije i zaštite iz dužnosti prema društvu, drugima ili prema sebi?